## Pravilnik o ostvarivanju prava na potporu osiguranja od mogućih šteta proizvodnji u poljoprivredi, ribarstvu i šumarstvu

### NN 47/2003 (25.3.2003.), Pravilnik o ostvarivanju prava na potporu osiguranja od mogućih šteta proizvodnji u poljoprivredi, ribarstvu i šumarstvu

# MINISTARSTVO POLJOPRIVREDE I ŠUMARSTVA

593

Na
temelju članka 15. stavka 1. i 3. Zakona o državnoj pot­pori u poljoprivredi,
ribarstvu i šumarstvu (»Narodne novine« br. 87/02), ministar poljoprivrede i
šumarstva donosi

## PRAVILNIK

### o ostvarivanju prava na potporu osiguranja od moguĆih Šteta proizvodnji u poljoprivredi, ribarstvu i Šumarstvu

I.
OPĆE ODREDBE

Članak 1.

Ovim se Pravilnikom propisuje visina potpore, način i
uvjeti za ostvarivanje prava na potporu osiguranja od mogućih šteta proizvodnji
u poljoprivredi, šumarstvu i ribarstvu.

Članak 2.

Pravo na potporu iz članka 1. ovoga Pravilnika mogu
ostvariti pravne i fizičke osobe koje su u svojstvu osiguranika za svoju
proizvodnju osigurane policom osiguranja od šteta i ukoliko su:

1.
komercijalna poljoprivredna gospodarstva u smislu Zakona o državnoj potpori u
poljoprivredi, ribarstvu i šumarstvu (»Narodne novine« br. 87/2002) (u daljnjem
tekstu: Zakona) upisana u Upisnik poljoprivrednih gospodarstva (u daljnjem
tekstu: Upisnik), prema Pravilniku o upisu u upisnik poljoprivrednih
gospodarstava (»Narodne novine« br. 128/2002),

2. korisnici povlastice za akvakulturu sukladno
Zakonu o slatkovodnom ribarstvu (»Narodne novine« br. 106/2001) ili povlasticu
za uzgoj ribe i drugih morskih organizama prema Zakonu o morskom ribarstvu
(»Narodne novine« 46/97 – pročišćeni tekst),

3. korisnici poticaja za uzgoj pernate divljači u
smislu Zakona,

Članak 3.

Pravo na potporu iz članka 1. ovoga Pravilnika
ostvaruje se za konvencionalnu i ekološku biljnu i stočarsku poljoprivrednu
proizvodnju, uzgoj riba i drugih vodenih organizama u akvakulturi, te uzgoj
pernate divljači.

Članak 4.

U smislu ovog Pravilnika pojedini izrazi imaju
sljedeće značenje:

1. Polica osiguranja je isprava o zaključenom ugovoru
o osiguranju između osiguravatelja i ugovaratelja osiguranja;

2. Skupna polica osiguranja je polica osiguranja
putem koje jedan ugovaratelj osiguranja plaća premiju osiguranja za više od
jednog osiguranika;

3. Prelazne police osiguranja su police osiguranja
koje su sklopljene na način da se osiguravateljsko razdoblje proteže u dvije
kalendarske godine;

4. Ugovaratelj osiguranja je fizička ili pravna osoba
koja plaća premiju po polici osiguranja,

5. Osiguravatelj, odnosno osiguravajuće društvo je
pravna osoba koja je registrirana i bavi se djelatnošću osiguranja u smislu
Zakona o osiguranju (»Narodne novine« 46/97);

6. Osiguranik je fizička ili pravna osoba čija se
imovina osigurava;

7. Osiguravateljsko razdoblje je razdoblje osiguranja
na koje je sklopljena polica osiguranja, odnosno vrijeme pokrića rizika od
datuma početka do datuma isteka osiguranja;

8. Osigurani rizik je štetni događaj koji je prema
uvjetima osiguranja pokriven zaključenom policom osiguranja;

9. Premija je novčani iznos koji ugovaratelj
osiguranja plaća po sklopljenoj polici osiguranja;

10. Ukupna premija osiguranja je iznos premije
osiguranja koju plaća ugovaratelj osiguranja nakon obračuna popusta koje daje
pojedino osiguravajuće društvo;

11. Svota osiguranja je ugovorena vrijednost predmeta
osiguranja;

12. Predmet osiguranja je vrsta usjeva, sadnog
materijala, višegodišnjeg nasada, vrsta životinje i morskog, odnosno
slatkovodnog organizma u smislu članka 3. ovog Pravilnika;

13. Ugovor o osiguranju je akt o pravnom poslu kojim
se ugovaratelj osiguranja obvezuje platiti premiju osiguranja, a osiguravatelj
preuzima obvezu isplate naknade ili ugovorene svote u slučaju nastanka
osiguranog slučaja osiguraniku ili trećoj osobi.

Članak 5.

(1) Za osiguranje proizvodnje iz članka 1. ovog
Pravilnika Ministarstvo poljoprivrede i šumarstva (u daljnjem tekstu
Ministarstvo) sudjeluje u pokriću troška premije osiguranja na način da
osiguraniku po pojedinoj polici osiguranja plaća potporu u visini 25% troška
zaračunate ukupne premije osiguranja, odnosno premije po skupnoj polici
osiguranja, bez obzira na osigurani rizik za koji je sklopljena polica
osiguranja.

(2) Potpora osiguranju proizvodnje iz stavka 1. ovoga
članka jest novčani iznos koji se ostvaruje nakon cjelovite isplate ugovorene
ukupne premije osiguranja po pojedinoj polici osiguranja, odnosno plaćene
premije po skupnoj polici osiguranja.

(3) Maksimalni iznos potpore iz stavka 1. ovog članka
za osiguranje proizvodnje u tijeku jedne godine po pojedinoj pravnoj ili
fizičkoj osobi kada je ona osiguranik, iznosi 500.000,00 kuna.

(4) Pri osiguranju proizvodnje na višegodišnje
trajanje, osiguranik ima pravo na pokriće troška premije samo po jednogodišnjem
osiguravateljskom razdoblju i uz prilog za to odgovarajuće police osiguranja.

II.
OSTVARIVANJE POTPORE

Članak
6.

(1) Za
ostvarivanje potpore iz članka 5. ovoga Pravilnika, osiguranik podnosi zahtjev
Uredu državne uprave u županiji ili upravnom tijelu Grada Zagreba, (u daljnjem
tekstu: Ured) u kojem je upisan u Upisnik, odnosno za potporu osiguranju
proizvodnje u uzgoju riba i drugih vodenih organizama te pernate divljači nadležnom
Uredu.

(2)
Zahtjev se podnosi u razdoblju od 1. 1. do 31. 1. tekuće godine za proteklu
godinu na obrascu 1., koji se nalazi u prilogu i sastavni je dio ovog
Pravilnika,

(3)
Zahtjev za prelazne police osiguranja podnosi se na način iz stavka 2. ovoga članka
kada je istijek osiguravateljskog razdoblja nastupio u godini koja prethodi
godini podnošenja zahtjeva.

(4) Uz
zahtjev s obračunom potpore iz stavka 1. ovoga članka osiguranik prilaže:

1.
police osiguranja u originalu ili ovjerenoj preslici,

2.
potvrdu osiguravajućeg društva s kojim je sklopljena polica, potpisanu od osobe
ovlaštene za zastupanje, da je ugovaratelj osiguranja izvršio isplatu police,
ili kopije naloga za uplatu*,*

3. za osiguranje proizvodnje u uzgoju riba i drugih
vodenih organizama preslik povlastice za akvakulturu sukladno Zakonu o
slatkovodnom ribarstvu (»Narodne novine« br. 106/2001) ili preslik povlasticu
za uzgoj ribe i drugih morskih organizama prema Zakonu o morskom ribarstvu
(»Narodne novine« 46/97 - pročišćeni tekst)

4. za osiguranje pernate divljači uvjerenje
Ministarstva da je korisnik poticaja za pernatu divljač.

(5)
Polica osiguranja iz stavka 2. točke 2. ovoga članka mora biti potpisana i
ovjerena od strane osiguravatelja i ugovaratelja osiguranja, te trebaju jasno
biti naznačeni sljedeći podaci:

– broj
police,

–
ugovorne strane, odnosno ugovaratelj i osiguravatelj, i njihovo sjedište,
odnosno adresa stanovanja,

– osiguranik, i njegovo sjedište odnosno adresa
stanovanja,

– pojedinačno navedeni rizik obuhvaćen osiguranjem,

– osiguravateljsko razdoblje na koje je sklopljena
polica osiguranja

– predmet osiguranja,

– osigurana površina, odnosno kilogram, broj grla ili
kljunova,

– urod (po jedinici površine i ukupno na svoj
površini), odnosno broj komada ili kilograma

– cijena po jedinici: kg, grlo, kljun,

– svota osiguranja,

– premijska stopa u %,

– iznos premije osiguranja,

– pojedinačna naznaka primijenjenih popusta i iznos
popusta (ukoliko postoje),

– ukupna premija osiguranja,

– datum zaključivanja police.

(6) U slučaju kada je osiguranik svoju proizvodnju
osigurao putem skupne polica osiguranja uz zahtjev iz stavka 1. ovoga članka prilaže
se:

1. preslika skupne police osiguranja

2. potvrda osiguravajućeg društva ovjerena od strane
ugovaratelja skupne police prema obrascu 2.

Članak 7.

(1) Po
primitku zahtjeva Ured utvrđuje pravovremenost i potpunost zahtjeva iz članka
6. ovoga Pravilnika. Nepotpun zahtjev koji je podnijet izvan roka neće se
razmatrati.

(2)
Ured utvrđuje opravdanost podnijetog zahtjeva na temelju odredbi ovoga
Pravilnika, te nakon uvida u podnesak zahtjeva i podnijetu dokumentaciju
dostavlja Ministarstvu poljoprivrede i šumarstva Zahtjev za isplatu korisnika
potpora za osiguranje proizvodnje na obrascu 3., do 28. veljače tekuće godine.

(3) Županijski ured čuva priloženu dokumentaciju iz
članka 5. stavak 3. ovoga Pravilnika na rok od 5 godina.

III. PRIJELAZNE I ZAVRŠNE ODREDBE

Članak 8.

Za police osiguranja sklopljene u prethodnim godinama
prije stupanja na snagu ovoga Pravilnika, a ukoliko je njima ugovoreno
osiguranje proizvodnje u osiguravateljskom razdoblju od početka 2003. godine,
osiguranik može podnijeti zahtjev za potporu osiguranju proizvodnje.

Članak 9.

Ovaj Pravilnik stupa na snagu danom objave u
»Narodnim novinama«.

Klasa: 011-002/03-01/6
Urbroj: 525-2-03-1
Zagreb, 17. ožujka 2003

Ministar
**mr. sc.** **Božidar
Pankretić**, v. r.

![](dodatni/376427.gif)
![](dodatni/376428.gif)
![](dodatni/376429.gif)

Pravilnik, NN 47/2003-593